Mistä on kyse? Julia Kykkänen on 21-vuotias lahtelainen mäkihyppääjä

Hän kuuluu mäkihypyn naisten maajoukkueeseen

Kykkänen edustaa Lahden hiihtoseuraa

21-vuotias lahtelaismäkihyppääjä Julia Kykkänen on yksi tienraivaajista suomalaisessa naisten mäkihypyssä. Hän leiskautti ensimmäiset hyppynsä kolmivuotiaana – tosin silloin järkälemäisen hyppyrimäen virkaa ajoi taaperolle sopiva lumitösä.

Koska mäkihyppy on perinteisesti ollut miesvoittoinen laji, Kykkänen treenasi 13-vuotiaaksi poikien kanssa.

Sukupuoleen liittyvät asiat ovat tulleet lahtelaiselle yllättävänkin tutuiksi mäkihyppyharrastuksen ja -uran aikana. Jopa niin tutuiksi, että valmentaja, isä Kimmo Kykkänen linjasi jossain vaiheessa, että kaksikko vastaa jatkossa vain kysymyksiin, jotka liittyvät urheilemiseen.

Parivaljakko sai tarpeekseen siitä, että heitä pyydettiin jatkuvasti perustelemaan naismäkihypyn tarpeellisuutta, asemaa tai sitä, onko naisten paikka arvokisoissa vai ei.

Tomi Hänninen

"Kysymyksiin voi vastata ihan yhtä hölmösti"

Eritoten muutama esimerkki on jäänyt Kykkäsen mieleen. Yksi tapaus ajoittui olympialaisiin. Kykkänen oli juuri liidellyt alas olympiamäestä, kun paikalle tunnelmia tiedustelemaan tullut toimittaja kysyi ensimmäiseksi, ovatko naiset ansainneet paikkansa hyppyrimäissä.

Kykkänen myöntää, että kysymys tuntui kuin märältä rukkaselta vasten kasvoja.

– Olen kuunnellut tyhmiä kysymyksiä niin kauan kuin olen hypännyt, siis koko elämäni. Ei niille voi kuin nauraa ja ihmetellä, miten joku kehtaa kysyä sellaista.

Kykkänen ei muista, mitä hän vastasi olympialaisissa hänelle läväytettyyn kysymykseen.

– Vähän silti epäilen, ettei sitä kysymystä tai vastausta näytetty ikinä mistään. Sanoin varmaan jotain sellaista, että 'jos kerran olen täällä, mitäpä luulet'. Sellaisiin kysymyksiin voi vastata ihan yhtä hölmösti.

Urheilijan toive: Harkintakykyä

Mieleen on jäänyt myös toinen tapaus, joka sattui vuosia sitten Liberecissä. Tuolloin mäkihyppääjälupaus oli 14-vuotias, ja toimittajien mielenkiinnon kohde silloinkin.

Jos jokin ei onnistu, olen aika jästipää. Julia Kykkänen

– Kysymys oli, rakastavatko vanhempani minua nyt veljiäni enemmän, kun olen ensimmäinen perheen lapsista, joka on arvokisoissa. Tätä kysyttiin siis 14-vuotiaalta tytöltä.

– Katsoin toimittajaa vähän aikaa, ja lähdin kävelemään. Ei siihen viitsinyt sanoa mitään.

Sukupuoleen liittyvistä uteluista huolimatta – ja jopa niiden ansiosta – Kykkänen jatkoi mäkihyppyä. Hän halusi olla aina vain parempi rakastamassaan lajissa.

Pikkutarkaksi viilaajaksi tunnustautuva lahtelainen haluaa tehdä kaiken sataprosenttisesti.

– Jos jokin ei onnistu, olen aika jästipää. En voi lopettaa treeniä ennen kuin asiat sujuvat, esimerkiksi pompputreeni. Tavoitteet ovat korkealla, ja haluan saavuttaa ne.

Tomi Hänninen

Arvostus kohoaa samalla, kun naisten mäkihyppy kehittyy

Vaikka viime aikoina Kykkäsen hypyt ovatkin kärsineet alaselän ja lantion ongelmista, hän uskoo, että suoritukset paranevat.

Tekee mieli sanoa, että no, katsellaan parin vuoden päästä. Julia Kykkänen

Mitä tulee nimenomaan naisten mäkihyppyyn liittyviin kysymyksiin, jokaisesta heitosta nuori hyppääjä on saanut lisää puhtia tekemiseensä – ja näyttämisenhalua.

– Tyhmistä kysymyksistä saa potkua. Tekee mieli sanoa, että no, katsellaan parin vuoden päästä.

Aikuisena Kykkäsen ei ole tarvinnut enää niin usein tarvitse perustella sitä, miksi naiset hyppäävät mäkeä.

– Toivon mukaan kukaan muukaan ei enää joudu vastailemaan typerimpiin kysymyksiin. Arvostus kohoaa sitä enemmän, mitä enemmän naismäkihyppy menee eteenpäin. Ja se on mennyt eteenpäin, paljon.

Julia Kykkänen on Yle Radio Suomen haastattelussa Sunnuntaivieras-ohjelmassa 14.2. alkaen klo 15.03.